લોભને 'થોભ' નહીં. આ કહેવત પ્રજાજનો માટે છે પણ પોલીસ તંત્રમાં 'બદલી નજીક હોય ત્યારે JCB ચાલુ થાય' એવી કહેવત અમુક ઉચ્ચ અધિકારીઓ માટે જાણીતી છે. હજુ દિવાળીમાં મન માંગી 'શુભેચ્છા' મેળવનાર એક અધિકારીએ 'છઠ્ઠ'માં પણ ગિફ્ટની ઉઘરાણી કરી હતી. ઉત્તર ભારતમાં પ્રચલિત પરંપરા મુજબ 'છઠ્ઠની પુજા' કરી સ્વજનોને ભેટ સોગાદ આપવાનો રીવાજ હોય છે. પરંતુ, પોલીસમાં આ વાત તદન ઊંધી સાબિત થઈ છે. કેમ કે, ગિફ્ટ આપવાના બદલે એક અધિકારીએ ગિફ્ટ ઉઘરાવવાનો 'ઉંધો વ્યવહાર' શરૂ કર્યો છે. શહેર પોલીસમાં એક જ વાતની ચર્ચા છે, 'દિવાળીની ગિફ્ટ તો ઉચ્ચ અધિકારીને આપી. હવે, છઠ્ઠની ગિફ્ટ પણ ફરજીયાત આપવી પડી છે.' એક જ અઠવાડિયાના સમયગાળામાં તહેવારમાં બે-બે વખત ગિફ્ટ અને વ્યવહાર કરવો પડ્યો હોવાથી અનેક પોલીસ ઇન્સ્પેક્ટરો ડઘાઈ ગયા છે. પણ, સાહેબની આ નવી પરંપરાને જા'કારો આપે કોણ?